Peste jumătate dintre elevii claselor a XII-a (56,73%) nu au reușit să promoveze simularea examenului de bacalaureat, procentul de reușită la nivelul județului fiind de doar 43,27.
Este un rezultat mai slab decât cel obținut anul trecut, când 51,88% dintre elevii testați obțineau peste 6, media minima de promovare la simularea examenului maturității.
Statistica rezultatelor din acest an relevă că sunt 2.239 de elevi cu medii de trecere și 2.936 de elevi respinși la examenul pe care l-au susținut la începutul lunii martie.
Dintre elevii care au promovat, cei mai mulți (770) au medii între 7 și 7,99, 646 au medii între 6 - 6,99, 591 de elevi au medii între 8 - 8,99, iar 232 au medii între 9 - 9,99.
Dintre cei 2.936 de elevi care au ratat testarea, 2.729 au medii sub 5 și 207 au medii între 5 – 5,99.
Precizăm că media minimă de promovare a examenului este 6 (șase), iar nota minimă pentru fiecare probă scrisă este 5 (cinci). Procentul de promovare este calculat din totalul elevilor prezenți la toate probele scrise.
· Rezultatele pe probe
La proba scrisă la limba și literatura română au fost prezenți 5.124 de elevi, dintre care au promovat 3.237 (63,17%). Nici o lucrare nu a fost notată cu 10.
La cea de-a doua probă scrisă, obligatorie a profilului, 3.592 de elevi au fost testați la matematică și 1.487 la istorie.
La matematică sunt 2.137 de elevi cu notă peste 5 (59,49%), iar la istorie sunt 1020 (68,59%). 16 elevi au obținut nota 10 la proba obligatorie a profilului (matematică 9, istorie 7).
La proba la alegere a profilului și specializării s-au prezentat 5.021 de elevi (biologie – 1.892, chimie - 105, fizică - 185, economie - 9, filosofie - 11, geografie – 1.193, informatică - 391, logică, argumentare și comunicare - 1124, sociologie – 29, psihologie - 82).
"Reușiți" au fost declarați 3287 de elevi (65,4%): biologie 903 (47,72%), chimie 97 (92,38%), fizică 99 (53,51%), economie 7 (77,77%), filosofie 10 (90,90%), geografie 906 (75.94%), informatică 354 (90,53%), logică, argumentare și comunicare 821 (73,04%), sociologie 26 (89,65%), psihologie 64 (78,04%).
Respinși au fost 1.734.
28 elevi au obținut nota 10 la proba la alegere a profilului și specializării (biologie 13, chimie 2, economie 1, fizică 2, logică, argumentare și comunicare 10).
La proba de limba și literatura maternă au fost prezenți 29 de elevi, din care au promovat 17.
Potrivit reprezentanților Inspectoratului Școlar Județean Suceava, "rezultatele înregistrate la probele scrise ale simulării examenului național de bacalaureat 2024 au fost transmise de către inspectoratul școlar către fiecare unitate de învățământ sub forma cataloagelor cu notele finale.Lucrările scrise ale elevilor care au susținut simularea probelor scrise din cadrul examenului de bacalaureat se află în unitățile de învățământ în care elevii au susținut probele scrise.
Profesorii care predau disciplinele la care s-au susținut probele simulării au acces la lucrările elevilor din clasele la care predau, precum și, începând cu 20 martie, la borderourile de evaluare corespunzătoare. Conducerile unităților de învățământ vor pune la dispoziția cadrelor didactice borderourile de evaluare transmise de la nivelul Ministerului Educației prin inspectoratele școlare, pentru a fi folosite în procesul de vizualizare a lucrărilor de către elevi/ părinți".